OZNÁMENIE KOMISIE EURÓPSKEMU PARLAMENTUpodľa článku 294 ods. 6 Zmluvy o fungovaní Európskej únieo pozícii Rady v súvislosti s prijatím návrhu rozhodnutia Európskeho parlamentu a Rady, ktorým sa mení a dopĺňa rozhodnutie č. 573/2007/ES, ktorým sa zriaďuje Európsky fond pre utečencov na obdobie rokov 2008 až 2013 ako súčasť všeobecného programu Solidarita a riadenie migračných tokov a ktorým sa zrušuje rozhodnutie Rady 2004/904/ES („vytvorenie spoločného programu EÚ pre presídľovanie“) /* COM/2012/0110 final - 2009/0127 (COD) */





2009/0127 (COD) OZNÁMENIE KOMISIE EURÓPSKEMU PARLAMENTU podľa článku 294 ods. 6 Zmluvy o fungovaní Európskej únie o pozícii Rady v súvislosti s prijatím návrhu rozhodnutia Európskeho parlamentu a Rady, ktorým sa mení a dopĺňa rozhodnutie č. 573/2007/ES, ktorým sa zriaďuje Európsky fond pre utečencov na obdobie rokov 2008 až 2013 ako súčasť všeobecného programu Solidarita a riadenie migračných tokov a ktorým sa zrušuje rozhodnutie Rady 2004/904/ES („vytvorenie spoločného programu EÚ pre presídľovanie“) 1. Chronológia Dátum predloženia návrhu Európskemu parlamentu a Rade [dokument KOM(2009) 456 v konečnom znení – 2009/0127 (COD)]: || 3. septembra 2009 Dátum pozície Európskeho parlamentu v prvom čítaní: || 18. mája 2010 Predpokladaný dátum prijatia pozície Rady: || 8. marca 2012 2. Cieľ návrhu Komisie Komisia sleduje dva ciele – na jednej strane zabezpečiť väčšie presídlenie utečencov do Európskej únie, a to pokiaľ ide o absolútne čísla aj počet členských štátov, ktoré majú národné presídľovacie schémy, a na druhej strane vyslať silný politický signál, že EÚ prikladá poskytovaniu trvalých riešení pre utečencov, najmä pre zraniteľné skupiny utečencov, veľký význam. Na dosiahnutie týchto cieľov treba zaviesť spoločný program EÚ pre presídľovanie. Vytvorenie tohto programu by malo priniesť koordinovanejší prístup k presídľovaniu na úrovni EÚ. 3. Pripomienky k pozícii Rady Pozícia Rady je výsledkom dlhých rokovaní. V nadväznosti na pozíciu Európskeho parlamentu v prvom čítaní (vydanú 18. mája 2010) nedosiahli spoluzákonodarcovia kompromis z dôvodu inštitucionálnej otázky výberu postupu pre stanovenie ročných priorít pre presídľovanie na európskej úrovni (delegované alebo vykonávacie akty). Problémy v rokovaní sa podarilo preklenúť návrhom predloženým predsedníctvom na konci decembra 2011. Kompromisný návrh sa opiera o skutočnosť, že Európsky fond pre utečencov bude existovať iba do konca roka 2013. To znamená, že „presídľovací prísľub“, ktorý sa bude dávať v roku 2012, je posledným v rámci tohto fondu. Z toho vyplýva, že nie je potrebné zavádzať postup pre stanovovanie ročných priorít pre presídľovanie, keďže takéto priority sa budú definovať už iba raz pred zánikom súčasného fondu. Riešením je zahrnutie osobitných priorít EÚ pre presídľovanie na rok 2013 do prílohy I ako integrálnej časti rozhodnutia. Po pozícii Európskeho parlamentu v prvom čítaní (ktorá bola prijatá 18. mája 2010) bola konečne medzi spoluzákonodarcami dosiahnutá dohoda o otvorených otázkach počas trialógu 9. februára 2012. Jediným otvoreným bodom zostal právny základ tohto návrhu. Predseda výboru LIBE poslal 10. februára list predsedníctvu Rady, v ktorom potvrdil dohodu spravodajcov a tieňových spravodajcov o texte, ktorý má podporu Rady, pričom v liste uviedol, že ak sa text postúpi formálnou cestou Európskemu parlamentu počas nadchádzajúceho plenárneho zasadnutia ako pozícia Rady v prvom čítaní k tomuto legislatívnemu návrhu, odporučí, aby členovia výboru LIBE a následne účastníci plenárneho zasadnutia tento návrh prijali bezo zmien a doplnení. Coreper sa stretol 15. februára, aby diskutoval o právnom základe návrhu. Dňa 22. februára Coreper potvrdil dohodu o texte, ktorý sa má predložiť Rade na prijatie. Medzi spoločnou pozíciou a pôvodným návrhom Komisie sú tieto hlavné rozdiely: Stanovenie spoločných priorít EÚ [článok 1 ods. 1 písm. a)] Na rozdiel od pôvodného návrhu Komisie, podľa ktorého sa mali spoločné priority EÚ pre presídľovanie stanovovať každoročne v rámci postupu komitológie, je podľa spoločnej pozície zoznam priorít pre presídľovanie uvedený v rozhodnutí. Keďže súčasný Európsky fond pre utečencov pokrýva obdobie do konca roka 2013, rozhodnutie stanovuje priority pre presídľovanie iba na jeden rok. Je preto v súlade s návrhom Komisie uviesť v tomto rozhodnutí zoznam priorít pre daný rok. Mechanizmus na stanovenie spoločných priorít EÚ pre presídľovanie je stanovený v nástroji, ktorým sa zakladá nový Fond pre azyl a migráciu na obdobie rokov 2014 – 2020. Spoločné priority EÚ pre presídľovanie na rok 2013 [článok 1 ods. 1 písm. a)] Spoločné priority EÚ pre presídľovanie na rok 2013, ako boli stanovené v spoločnej pozícii, sa vzťahujú na 3 súbory priorít: 1. osoby z krajiny alebo regiónu určeného na vykonávanie regionálneho programu ochrany, 2. osoby, ktoré patria do určitej zraniteľnej skupiny, 3. utečenci z určitej krajiny alebo regiónu. Prvé dva súbory priorít sú sformulované ako všeobecné súbory a do značnej miery sa viažu ku kategóriám stanoveným v článku 13 ods. 3 rozhodnutia č. 573/2007/ES, ktorým sa zriaďuje Európsky fond pre utečencov na obdobie rokov 2008 až 2013. V porovnaní s rozhodnutím č. 573/2007/ES pridáva spoločná pozícia do zoznamu tieto zraniteľné skupiny: osoby, ktoré prežili násilie a mučenie, a osoby, ktoré potrebujú núdzové presídlenie alebo naliehavé presídlenie z právnych dôvodov alebo z dôvodov fyzickej ochrany. Tretí súbor priorít predstavuje osobitné spoločné priority EÚ na rok 2013 a zoznam týchto priorít sa nachádza v prílohe k rozhodnutiu. Zoznam bol vypracovaný na základe kritérií UNHCR pre presídľovanie a ročnej predpovede presídľovania UNHCR a zohľadňuje oblasti, v ktorých by spoločná akcia EÚ mohla mať značný vplyv na pokrytie potrieb ochrany. Tento postup je v súlade s návrhom Komisie. Pevná suma pridelená na každú presídlenú osobu [článok 1 ods. 1 písm. b)] Spoločná pozícia mení a dopĺňa návrh Komisie do tej miery, že navrhuje, aby tým členským štátom, ktoré na tento účel ešte nečerpali prostriedky z fondu, bola z tohto fondu v súlade s prioritami poskytnutá vyššia pevná suma na každú presídlenú osobu. Zatiaľ čo v článku 13 ods. 3 rozhodnutia č. 573/2007/ES, ktorým sa zriaďuje Európsky fond pre utečencov na obdobie rokov 2008 až 2013, sa stanovuje, že členské štáty dostanú pevnú sumu 4000 EUR na každú presídlenú osobu v súlade s prioritami stanovenými v rozhodnutí, v spoločnej pozícii sa počíta so sumou 6000 EUR na každú presídlenú osobu pre tie členské štáty, ktoré dostanú pevnú sumu z fondu po prvýkrát, a so sumou 5000 EUR pre tie členské štáty, ktoré už z fondu v minulosti dostali raz pevnú sumu. Účelom tejto zmeny a doplnenia je snaha motivovať tie členské štáty, ktoré k takémuto kroku doteraz nepristúpili, aby začali realizovať programy pre presídlenie. Tento postup je vo všeobecnosti v súlade s cieľom Komisie zabezpečiť vyšší počet osôb presídlených do EÚ prostredníctvom zapojenia väčšieho počtu členských štátov. Právny základ návrhu Návrh Komisie z roku 2009 bol pôvodne založený na článku 63 ods. 2 písm. b) Zmluvy o ES, ale v súhrnnom oznámení o následkoch nadobudnutia platnosti Lisabonskej zmluvy pre prebiehajúce medziinštitucionálne rozhodovacie postupy boli ako nový právny základ uvedené články 78 a 80 ZFEÚ (článok 80 je o solidarite v rámci EÚ). Cieľom odkazu na tento článok v spojení s článkom 78 ZFEÚ je zdôrazniť skutočnosť, že účelom navrhovaných opatrení bolo zabezpečiť „vyvážené úsilie“, ako bolo uvedené v bývalom článku 63 Zmluvy o ES. Rada však zastáva názor, že správnou „lisabonizáciou“ právneho základu je článok 78 ods. 2 písm. g) ZFEÚ a že článok 80 ZFEÚ nemôže predstavovať právny základ, a to ani doplňujúci právny základ. Dánske predsedníctvo vydalo 13. februára dokument, v ktorom boli uvedené dve možnosti, pričom jednou z nich bolo predloženie návrhu na zahrnutie odôvodnenia s odkazom na článok 80 ZFEÚ. Coreper 15. februára rozhodol, že ako právny základ návrhu ponechá iba článok 78 ods. 2 písm. g) ZFEÚ. Toto rozhodnutie Coreper potvrdil 22. februára. Znenie návrhu bolo 8. marca postúpenie na prijatie Rade. Hoci to nie je v súlade so súhrnným oznámením, Komisia môže podporiť riešenie, aby právnym základom bol iba článok 78 ods. 2 písm. g) ZFEÚ, keďže nezahrnutie článku 80 ZFEÚ, ktorý vlastne nepredstavuje právny základ, sa nedotýka podstaty návrhu a je v súlade s tabuľkami zhody Lisabonskej zmluvy. Takýto postup okrem toho zodpovedá postupu v prípade návrhov týkajúcich sa viacročného finančného rámca v oblasti vnútorných záležitostí, ktoré boli prijaté bez odkazu na článok 80 ZFEÚ. Komisia môže súhlasiť s vloženým odôvodnením, pretože zdôrazňuje význam solidarity v rámci spoločného európskeho azylového systému a je v ňom uvedený výslovný odkaz na článok 80 ZFEÚ. 4. Vyhlásenie Komisie V rámci rokovaní o odôvodnení odkazujúcom na článok 80 ZFEÚ a o zásade solidarity požiadal Európsky parlament Komisiu, aby vydala vyhlásenie o jej budúcom práve iniciatívy v súvislosti s výberom právnych základov. Komisia s tým súhlasila. Znenie vyhlásenia: VYHLÁSENIE KOMISIE Komisia v duchu kompromisu a s cieľom zabezpečiť bezodkladné prijatie návrhu podporuje konečné znenie, avšak poznamenáva, že tak robí bez toho, aby bolo dotknuté jej právo iniciatívy v súvislosti s výberom právnych základov, najmä pokiaľ ide o budúce použitie článku 80 ZFEÚ. 5. Závery Spoločná pozícia naplňuje pôvodný cieľ Komisie zabezpečiť väčšie presídlenie utečencov do Európskej únie zvýšením počtu presídlených utečencov a počtu členských štátov, ktoré majú a realizujú národné presídľovacie schémy. Takýto postup umožňuje lepšie strategické presídľovanie v EÚ. Podstata pozície Rady je v zásade v súlade s návrhmi Komisie, a preto túto pozíciu možno podporiť.